З А П И С Н И К

	Од 39-тата Седница на Советот на Општината Битола одржана на 08.04.2024 година.
	Седницата се одржа во големата сала за седници на Советот на Општина Битола и 
почна со работа во 09,50 часот.
	На седницата присуствуваа 30 членови на Советот:Габриела Илиевска-Претседател на Советот,Лидија Павловска,Ненси Лозанче,Михајло Вангелов,Марица Тодоровска, Марко Јосифовски, Бојан Бојкоски,Марта Ѓоргиевска,Анета Ѓоргиевска,Ѓорѓи Ѓорѓиевски, Зоран Петковски,Ленче Илиевска,Сашо Никовски,Златко Лозановски,Александар Димовски,Методија Илиевски,Петар Николовски,Кети Неделковска, ,Мирјана Захариевска Ралевска,Кире Климески,Елена Кромидаровска Маховска,Борче Корлевски, Жаклина Наумовска,Јадранка Павловска,Алмир Адемоски,Иван Чулакоски,Гаврил Трајковски, Горан Велевски,Мерита Исмајловска и Анастасија Трајковска.
	Отсутна од седницата на совет беше советничката Елизабета Тодоровска.	Конфликт на интереси по точките од дневниот ред имаа неколку советниците.
	На седницата присуствуваа гости и јавни средствата за информирање како и Директори на ЈП-ја.
	Записниците од 37-мата и 38-мата Седница беа ставени на гласање и усвоени едногласно (30  гласови ЗА).
Претседателката Габриела Илиевска најпрво ги потсети сите советници дека се наоѓаат во време на изборна кампања и ги информира дека  доколку некој советник на било каков начин од говорницата го наруши она што е пропишано со закон зборот ќе им биде одземен,потоа го прочита дневниот ред со 44 точки кој беше доставен до советниците и праша дали имаат предлог за измени и дополнување на истиот.
	Бојан Бојкоски се јави за збор и наведе дека како Советничка група имаат предлог за измена на дневниот ред и побараа од точка 1 до 42 од дневниот ред да бидат повлечени и на дневен ред да останат останатите точки кои се во насока на парламентарни и претседателските избори.
Претседателката Габриела Илиевска објасни дека законски не постојат никакви пречки за одржување на ваква седница според тоа одржувањето на изборите не би значело запирање на работата на Локалната Самоуправа.
Бојан Бојкоски потсети дека и на координацијата побарале да се разгледуваат точките кои се однесуваат само на претседателските и парламентарните избори.
Претседателката Габриела Илиевска појасни дека на координацијата поголемиот дел од советниците биле за целосниот дневен ред.
Предлогот на советникот Бојан Бојкоски:
1.)Повлекување на точките од број 1 до точка број 41 од дневниот ред,беше ставен на гласање и не беше прифатен со 13 гласови ЗА и 17 Против.
Советникот Гаврил Трајковски до Советничката група на ВМРО ДПМНЕ запраша по кој член од Деловникот се иззеле од гласање?!

За работа на седницата беше предложен и усвоен со 17 гласови ЗА следниот 


 Д Н Е В Е Н    Р Е Д
	
1. Завршна сметка за финансиското работење на ЈП „Комуналец” во 2023 год.
2. Извештај за работата на ЈП „Комуналец” Битола во 2023 год.
3. Извештај за реализација на Програмите за одржување на ЈЗП и јавна чистота во Општина Битола од ЈП „Комуналец“Битола за 2023 год.
4. Завршна сметка за финансиското работење на КЈП „Нискоградба” во 2023 год.
5. [bookmark: _Hlk132698225]Извештај за работата на КЈП „Нискоградба” во 2023 год.
6. Завршна сметка за финансиското работење на ЈП „Пазари” во 2023 год.
7. [bookmark: _Hlk132698246]Извештај за работата на ЈП „Пазари” во 2023 год.
8. Завршна сметка за финансиското работење на ЈКП „Водовод” во 2023 год.
9. Извештај за работата на ЈКП „Водовод” во 2023 год.
10. Завршна сметка за финансиското работење на ЈПСИЗ„Жабени” во 2023 год.
11. Извештај за работата на ЈПСИЗ„Жабени“ во 2023 година.
12. Завршна сметка за финансиското работење на ЈП за урбанистичко планирање, проектирање и инженеринг Битола во 2023 год.
13. [bookmark: _Hlk132698291]Извештај за работата на ЈП за урбанистичко планирање, проектирање и
инженеринг Битола во 2023 год.
14. Завршна сметка за финансиското работење на ЈП за изградба и одржување на јавен простор за паркирање и уредување и организирање на јавен локален превоз на патници во општина Битола во 2023 година.
15. [bookmark: _Hlk132698300]Извештај за финансиското работење на ЈП за изградба и одржување на јавен простор за паркирање и уредување и организирање на јавен локален превоз напатници во општина Битола во 2023 година.
16. Завршна сметка за финансиското работење на ЈОУ Културен и информативен центар Битола за 2023 год.
17. Извештај за финансиското работење и остварување на годишната програма за работата на ЈОУ Културен и информативен центар Битола за 2023 год.
18. Завршна сметка за финансиското работење на Меѓуопштинското јавно претперијатие ПЕЛАЛИНК Битола за 2023 год.
19. [bookmark: _Hlk132698320]Извештај за финансиското работење и остварување на годишната програма за работата на Меѓуопштинското јавно претпријатие ПЕЛАЛИНК Битола за 2023 год.
20. Завршна сметка за финансиското работење на Зоолошката градина – Битола во 2023 год.
21. Извештај за работата на Зоолошката градина – Битола во 2023 година.
22. Завршна сметка за финансиското работење на Старски дом „Сју Рајдер“ –
Битола во 2023 година.
23. Извештај за работата на Старски дом „Сју Рајдер“ – Битола во 2023 година.
24. Извештај за реализација на Програмата за одржување на комунални објекти, инсталации, локална патна мрежа и улиците во Општина Битола за 2023 година.
25.  Извештај за реализација на Програмата за користење и одржување на улично осветлување во Општина Битола за 2023 година.
26. Извештај за реализација на Програмата за уредување на градежното земјиште за 2023 година.
27. Извештај за реализација на Програмата за организирање и функционирање на зимската служба на подрачјето на Општина Битола за сезона 2023/2024 година.
28. Извештај за работата на Локалниот економско социјален совет на Општина Битола за периодот 2023-2024 година.
29. Годишен извештај за реализација на Програмата за еднавки можности за 2023 година.
30. Годишен извештај за реализација на Програмата за култура во Општина Битола за 2023 година.
31. Годишен извештај за реализација на Програмата за образование во Општина Битола за 2023 година.
32. Годишен извештај за реализација на Програмата за социјална заштита во Општина Битола за 2023 година.
33. Годишен извештај на Локалниот совет за волонтерство на Општина Битола за 2023 година.
34. Годишен извештај за реализација на Програмата за активности во областа на спортот и младите во Општина Битола за 2023 година.
35. Извештај за активностите на Општинскиот совет за превенција на детско престапништво за 2023 година.
36. Извештај за реализација на Програмата за животната средина на подрачјето на Општина Битола за 2023 година.
37. Извештај за реализација на Програма за финансирање на изработка на урбанистички планови на подрачјето на  Општина Битола за 2023 година.
38. Извештај за реализација на Програмата за економски развој на Општина Битола за 2023 година.
39. Извештај за реализација на Програмата за туризам на Општина Битола за 2023 година.
40. Решение за давање согласност на Статутарната одлука за измени и дополнување на Статутот на ООУ„Коле Канински” Битола бр.01-147/1 од 23.12.2019 година.
41. Решение за давање согласност на Статутарната одлука за дополнување на основен Статут на ООУ„Стив Наумов” Битола.
42. Одлука за утврдување и обележување  места за истакнување изборни 
плакати за избор на претседател на Република Северна Македонија и пратеници во Собранието на Република Северна Македонија. 
43. Одлука за начинот на користење на просториите во домовите на урбаните 
и месните заедници, за организирање предизборни собири од страна на организаторот на изборната кампања од подрачјето на Општината Битола.
44. Декларација за одржување на чесни, слободни и демократски претседателски и 
парламентарни избори во Република Северна Македонија.

					1.
Марица Тодоровска рече,Комисијата за финансии и Буџет по разгледување на материјалот по точките 1,2,3,4,5,6,7,8,9,10,11,12,13,14,15,16,17,18,19,20 и 22 од дневниот ред,по дискусиите Комисијата по точките 1,2,3 гласале со 2 гласови ЗА и 2 Против, по точките 4 и 5 гласале со 3 гласови ЗА,по точката 6 гласале со 2 гласови ЗА,1 Против и 1 Воздржан,по точките 7,8 и 9 гласале со 2 гласови ЗА и 2 Против,по точките 10,11,12 и 13 гласале со 4 гласови ЗА,по точките 14,15,16 и 17 гласале со 2 гласови ЗА и 2 Против,по точките 18,19 и 20 гласале со 3 гласови ЗА и 1 Против и по точката 22 гласале со 4 гласови ЗА.
Претседателката Габриела Илиевска запраша Дали советниците се сложуваат за заедничка дискусија по однос на ЈП-ја.
Советникот Иван Чулакоски смета дека точките од дневниот ред треба да се разгледуваат одделно.
	Петар Николовски се јави за збор и околу ново поставените клупи за кои претходно не добил одговор побара пауза и во текот на паузата да добијат официјално известување околу набавката за истите,која е нејзината вредност,односно доколку е возможно да се добие договорот кој бил склучен.
	Претседателката Габриела Илиевска постави прашање до Директорот кој беше присутен на седницата Дали му е потреба пауза за доставување на материјалите или може да продолжи седницата со работа?!
	Пауза 5 минути
	Горан Степановски-Директор на ЈП „Комуналец“ истакна дека околу информацијата која ја побара советникот Николовски во моментот може да им го соопшти бројот на јавната набавка бидејќи истата сеуште не е завршена.
	Јадранка Павловска се јави за збор и се осврна околу извештајот за работа на ЈП Комуналец и постави неколку прашања до Директорот за кои има се наведени во извештајот:Како планираат да ја надохнадат загубата во ЈП?!Во делот на зголемените побарувања од купувачите запраша на што се должи истото?!На што се должи намалениот број на набавка на опрема?!Упати забелешки околу одржувањето на хигиената во помалите населени места каде смета дека треба да се обрне повеќе внимание и истото во иднина да се корегира.Исто така упати забелешки за исечените дрвја и запраша Каде било извршено толкаво кастрење и сечење на дрвја?!Во делот на возниот парк запраша Дали имаат направено некаква набавка?!И на крајот се осврна на лед осветлувањето во сите рурални средини кое сеуште не е променето но се надева дека во иднина истото ќе биде реализирано.
	Лидија Павловска се јави за збор и рече,ЈП Комуналец во 2023 год. работело со 266 вработени,во 2023 год. имало наплата од 80 до 85% на правни субјекти и домакинства од кои биле собрани 140.500.000 ден. или 62 %.Трошоците биле во износ од  околу 241 милион ден.,а приходите околу 217 милиони ден. што значи дека ЈП Комуналец завршната сметка за 2023 год. ја завршило со околу 24 милиони ден. во загуба.Смета дека како најголем трошок било зголемувањето на платите и тоа 2 пати во текот на годината,ги напомена и редовно исплатените рати од кредитот кои што бил земен уште од 2018 година,тука ги спомна и обврските направени кон добавувачите во износ од 67 милиони кои редовно се исплаќале што според Павловска тоа укажува на домакинско работење.И на крајот од дискусијата го спомна и работењето на терен за одржување на јавното зеленило кое било реализирано на 133 објекти,а додека јавната чистота се реализирала на 84 објекти.  
	Иван Чулакоски  се јави за збор упати забелешки и истакна дека тоа што е прикажано во извештајот како GO GREEN истакна дека истото е тековен процес и не било како предлог кое било побарано од Советничката група на ПОИНАКУ (објасни подетално каква била замислата на проектот) и запраша кога истиот ќе биде започнат?!Исто така упати забелешки за не превземањето на покачувањето на цената за која смета дека доколку истата би била покачена за физички лица (60 ден.),а за правни лица (180 ден.) претпријатието немало да биди во ваква загуба напротив истото за 700 илјади Евра годишно би било во добивка.На крајот од дискусијата ја спомна и депонијата над Битола и неговиот предлог да се направи проект за урбанизирање на општинско земјиште за кое веќе имало распишано конкурс за уредување на речното корито на потегот од Црн Мост до Лукоил,неговиот предлог е правење на пешачка патека за спојување со кружниот тек кај Педагошка и ќе се спои со околината под Германски гробишта да биде направен Видиковец, смета дека со тоа ќе биде спречено стварањето на диви депонии.
	Претседателката Габриела Илиевска се осврна на поставената урбана опрема и јавната набавка,упати забелешка за не добивањето на одговор од страна на ЈП Комуналец за нивната сума,фирма,елаборат и тн.Истакна дека фирмата која ги набавила клупите е од Охрид и била истата фирма која ги набавила и поставила во Охрид,Смета дека Охрид и Битола не може да се споредуваат во никој случај бидејќи Градоначалникот ги одблокирал сметките,за разлика од Битола каде 80% од ЈП биле со негативни завршни сметки.
	Советникот Методија Илиевски побара пауза 5 минути

Кети Неделковска упати забелешки за јавното зеленило низ населбите во околината и ги запраша колегите Каква порака оставаат на граѓаните доколку се гласаат негативни завршни сметки?!
Петар Николовски повторно упати забелешки за недобивањето на информации за  поставувањето на урбаната опрема  за кои смета дека тоа можеби е од причина што фирмата која ги набавила е од Охрид.Николовски потсети на периодот и завршната сметка за 2022 година и апелирањето дека ЈП Комуналец треба да се направи стратегија како би постапиле во иднина за да се излезе од загубата.Исто така потсети на мапирањето на места каде граѓаните сакаат корпи за отпадоци од страна на СДММ и се сложи со советничката Неделковска дека околу тоа прашање не било ништо превземено.
	Анастасија Трајковска се јави за збор и истакна неколку факти околу урбаната опрема,исто така наведе дека клупите биле поставени на денот кога бил одржан првиот работен состанок околу новата програма за урбана опрема,што на сите присутни биле во неверување.Трајковска истака дека без разлика кој е добавувач или слично смета дека треба да се почитуваат правилата и нормите за изгледот на урбаната опрема.
Завршната сметка за финансиското работење на ЈП „Комуналец” во 2023 год,беше ставена на гласање и се гласаше со 13 гласови ЗА,15 Против и 1 Советник изземен од гласање.
					2.
Извештајот за работата на ЈП „Комуналец” Битола во 2023 година,беше ставен на гласање и се гласаше со 13 гласови ЗА,15 Против и 1 Советник изземен од гласање.
						3.
Извештајот за реализација на Програмите за одржување на ЈЗП и јавна чистота во Општина Битола од ЈП „Комуналец“ Битола за 2023 год.,беше ставен на гласање и се гласаше со 13 гласови ЗА,15 Против и 1 Советник изземен од гласање.
					4.
Марко Јосифовски се јави за збор и рече, Денес на дневен ред го имаме извештајот за работа на КЈП Нискоградба за 2023та год.Кога детално би го разгледале извештајот на ова претпријатије, ќе забележиме дека споредбено како во 2022ра година така и во 2023та година се работело домаќински и отчетно. Во однос на Финансискиот дел можеме да видиме дека КЈП Нискоградба Битола и оваа година ја завршува со добивка или пред оданочување 341.000 денари, односно 47566 денари добивка по оданочување. Во 2023та година остварени се вкупно 219.000 денари помалку приходи од планираните, но приходите од услуги се зголемени за 2% во споредба со планираните или за 1.500.000 денари. Приходите во 2023та година споредени со остварените Приходи од 2022 година, истите се зголемени за 4% односно за 5.000.000 денари.Оваа разлика најмногу се должи на приходите од услуги, каде имаме зголемување од 13% , во споредба со 2022 година или конкретно се зголемени за 7 милиони денари.По дадените табели можеме да забележиме дека за Општина Битола во 2023та година се извршени услуги во вредност од 59.000.000 денари што е за 17% повеќе од извршените услуги во 2022година.Во 2023та година од вкупните приходи за услуги кон Општина Битола, приходите од изградба и реконструкција на Канализациона мрежа, се зголемени за 50% Во споредба со 2022година.Остварените трошоци во 2023та година се зголемени за 5% Во однос на 2022година. И се скоро идентични со планираните.Во 2023та година е изградена нова Канализациона мрежа и извршени се други градежни работи во Општина Битола на следните улици и населени места:
-Парк Довлеџик - поставување на урбана опрема
-Изградба на Фекална канализација на ул.Зборска
-Реконструкција на мешовита канализација во населба Недопирливи 
-Реконструкција на мешовита канализација на ул.Драгорска 
-Реконструкција на Канализациона мрежа на ул.Солунска 
-Реконструкција на мешовита канализација во Горно Оризари.
Претседателката Габриела Илиевска се јави за збор и истакна дека ПОИНАКУ ќе даде поддршка за завршната сметка и извештајот на КЈП Нискоградба Битола од причина што во секое време претпријатието се одзвивало на барањата на советниците и граѓаните и истото било во позитива.Смета дека ЈП може да постигне и поголеми успеси доколку во последен момент не им се повлекуваат точки од дневен ред кои се во интерес на претпријатието.
Борче Корлевски се јави за збор и упати забелешка за КЈП Нискоградба што во 2023 година финансиски имале помалку отпишување на долговите кои не биле и неможеле да се наплатат.Потсети на минатото кога ВМРО ДПМНЕ не им дале согласност на Директорот на претпријатие за снабдување на машина за чистење на атмосферска и одводна канализација.Во однос на цените му реплицираше на колегата Јосифовски и истакна дека во 2023 год. веќе неколку пати биле покачени услугите на цените во претпријатието согласно потребите на материјалите.И на крајот од дискусијата истакна дека согласно неработењето на ЈП Водовод и нивната загуба цените на ЈКП Нискоградба во иднина ќе бидат зголемени.Смета дека Нискоградба заслужува повеќе финансиски средства и истото во иднина треба да биде вклучено во повеќе проекти.
Марко Јосифовски реплицирајќи кон колегата Корлевски истакна дека нема промена во покачување на цените на услуги кај граѓаните,а не кон цените за услуги кон Општината.
Борче Корлевски реплицирајќи наведе дека КЈП Нискоградба работи од парите на граѓаните без разлика дали се работи за цените на услугите на граѓаните или цените на услугите кон Општината.
Завршната сметка за финансиското работење на КЈП „Нискоградба” во 2023 год,беше ставена на гласање и усвоена со 27 гласови ЗА и 2 Советници се изземени од гласање бидејќи имаат конфликт на интереси.
					5.
Извештајот за работата на КЈП „Нискоградба” во 2023 год.,беше ставен на гласање и усвоен со 27 гласови ЗА и 2 Советници изземени од гласање бидејќи имаат конфликт на интереси.
					6.
Мирјана Захариевска Ралевска се јави за збор и се осврна на загубата на ЈП Пазари каде негираше дека причина за истата е поскапување на електричната енергија која ја навел Директорот на истото,бидејќи учествувало во европскиот проект за поставување на фотоволтаици.Напомена дека загубата на ЈП не изнесувало 3 милиони ден. туку истото било во загуба од 7.5 милиони ден. бидејќи таму биле вклучени и субвенциите од 4.5 милиони ден. кој ги изгласал Советот,исто така ги напомена и долговите во висина од околу 3.144.000 ден. каде сето таа вкупна загуба би изнесувала околу 11 милиони ден.Во делот на вработувањата упати забелешки но најпрво се осврна на раководното место кое било агенциско вработување каде истакна дека истото го прекршува законот.Го спомна и проблемот со исплата на платите во ЈП како и зголемувањето на минималната плата кое е законска обврска каде советничката побара да не им се скратува тоа што им следува на вработените.Во делот на к-15 истакна дека и тоа било исплатено во спротивно на законот бидејќи не им била исплатена сумата која била наведена.И на крајот од дискусијата од завршната сметка се осврна и на кванташкиот пазар кој бил со реализација од 0% и истакна дека маркицата за сточниот пазар каде се наоѓа истиот не постои бидејќи е направена за згради и градинки и запраша Доколку имаше повторно корона криза колку ќе беше во загуба ЈП и Дали сеуште им пристигнуваат фактури за наплата од претходниот директор?!
Златко Лозановски  се јави за збор и му реплицираше на советничката Мирјана каде се осврна на периодот кога Советничката група на СДСМ била на власт и нивните завршни сметки,истакна дека во 2019 год. ЈП Пазари било во позитива од 670 илјади,во 2020 год. имало загуба од 1.3 милиони ден.,во 2021 год.имало загуба од 3,6 милиони ден. и во 2022 год. имало загуба но таа била намалена за од прилика 400 илјади ден.Потсети на неизгласувањето за проширување на дејноста на ЈП Пазари,каде истото би имало дополнителен прилив.Исто така упати реплика во делот на исплатата на платите и истакна дека истите во претходните години биле зголемени за скоро 30%.
Бојан Бојкоски по однос на ЈП Пазари смета дека тоа систематски наназад се уништувало повеќе години, наведе дека издавањето на деловен простор во мандатот 2017-2021 год. со одлука на УО било по цена од 12,78  евра од м2,како пример наведе дека простор кои не сака да го именува бил издаден на 10 години (776м2) за 2400 евра,а по однос на вработувањата во истиот мандат наведе дека имало 10 нови вработувања од кои 12 биле унапредени.
Претседателката Габриела Илиевска запраша од која причина советникот Бојковски не ги навел фирмите и доколку има такви сознанија и бил запознаен со истите зошто никаде не ги пријавил?! И доколку сметал дека со ова има некакво нарушување на Законот Зошто по смена на 3 Директори Бојкоски се сетил сега да побара информации од јавен карактер?! Претседателката смета дека доколку Бојкоски бил запознаен со истите и не ги пријавил истиот се смета за соучесник.
Бојан Бојкоски рече,документот е обелоденет јавно и по допрен глас Обвинителството и Полицијата нека постапат и направат ревизија на работењето на ЈП Пазари,
Претседателката Габриела Илиевска се сложи дека Советот не е орган за прогон, меѓутоа смета дека доколку биле запознаени со документацијата по која треба да постапи Јавното Обвинителство и истата е од пред 3 или 4 години и имаат Градоначалник кој назначува Директори на тоа ЈП не се сложи дека истото треба да биде пријавено од некој друг.Претседателката Запраша Зошто претходните Директори не реагирале по овој случај?!
Бојан Бојкоски реплицирајќи наведе дека информациите ги добил пред неколку денови од страна на Директорот со барање за пристап до информации од јавен карактер,а по однос на Сточниот пазар негираше дека според ГИЗ биле предвидени згради и градинки.
Борче Корлевски смета дека секакви дискусии се протегнале освен за извештајот на ЈП кое е точка на дневниот ред и дека истото е во долгови каде неможе да се исплатат плати на вработените.Корлевски истакна дека дејноста не била поддржана бидејќи сметаат дека загубар како што е ЈП Пазари  да учествува на тендер и да заработува повеќе финансиски средства и да работат работа за која не поседуваат лиценца.Корлевски исто така забележа дека во извештајот немало информации за сомнителни склучени договори кои ги напомена советникот Бојкоски и упати забелешки до Директорот бидејќи таа информација била споделена само со еден советник.
Бојан Бојкоски повторно истакна дека информациите биле добиени со барање за пристап за информации од јавен карактер,се осврна на обвинувањата и прашањето кон Директорот Зошто не биле ставени информациите во извештајот за 2023 год. каде Бојкоски посочи дека договорот кој тој го обелоденил бил склучен на 01.08.2021 година и не било возможно тоа да биде ставено во извештај од 2023 год.Бојкоски пресметувајќи наведе дека ЈП Пазари со овој договор годишно е во загуба од  околу 790 илјади Евра и не треба да се бара виновник кај Директорите бидејќи со овој договор се уништувало ЈП.
Борче Корлевски смета дека советникот Бојкоски треба да го пријави случајот во Јавното Обвинителство,а не да се шират лажни информации.
Завршната сметка за финансиското работење на ЈП „Пазари” во 2023 год.,беше ставена на гласање и се гласаше со 13 гласови ЗА и 15 Против.
					7.
Извештајот за работата на ЈП „Пазари” во 2023 год.,беше ставен на гласање и се гласаше со 13 гласови ЗА и 15 Против.
					8.
Мирјана Захариевска Ралевска на почетокот од дискусијата се осврна на лошото менаџирање на Директорите во ЈП-ја кои се со негативна завршна сметка.Истакна дека огромни суми биле потрошени на спонзорства,осигурувања,новогодишен надоместок за кои не добиле одговор што значи истиот,долг за к-15 кон вработените,енормно зголемување во набавката на мазут.Упати забелешки за отсуството на Директорот на ЈП Водовод и смета дека сето тоа се должи на предизборието.Околу причините за загубите смета дека сите ЈП-ја ги навеле истите причини како покачување на електричната енергија,зголемување на минималната плата и др.,но Захариевска Ралевска смета дека сето тоа се должи на лошото менаџирање и во иднина да се најде системско решение.
Анета Ѓоргиевска дискутирајќи потврди дека ЈП Водовод е во загуба од 22 милиони ден. и смета дека сето тоа се должи на двоцифрената инфлација во државата.Се осврна и на зголемувањето на платите кое изнесува околу 21 милион ден. во споредба со 2022 год. и зголемувањето на материјалните и материјалите за хемиска обработка на водата се повеќе од 2.5 милиони ден.Без разлика што во периодот ЈКП Водовод има вкупни приходи од 10%,а намалување на вкупните материјални трошоци (репрезентација).Смета дека менаџментот во ЈКП Водовод се грижи за своите вработени со тоа што сите трошоци биле намалени во поглед на репрезентации и останати трошоци.
Мирјана Захариевска Ралевска реплицирајќи во поглед кон трошоците не се сложи со колешката Ѓоргиевска и истакна дека не биле намалени никакви трошоци,го спомна и осигурувањето кое било испланирано со 6.700.000,а истото изнесувало 15.400.000 ден.,агенции за вработување која минатата година изнесувала 2.300.000 ден.,оваа година 3.600.000 ден.мазут,спонзорства,репрезентации и тн.
Зоран Петковски смета дека како еден од чинителите за делумен или целосен фактор за ЈП-ја што се во загуба треба да се земе светската економска криза,во делот на споредбите од 2017-2021 и сега кои ги направи советничката Ралевска ја надополна и рече, ¼ од вкупните приходи на ЈП Водовод кога новиот Директор го превзел претпријатието биле за плаќање на електрична енергија и тоа од 9 милиони ден. се зголемила на 40 милиони ден.Го спомна и горивото и неговото поскапување за 1/3, репро материјалите поскапена за 150%,тука ја спомна и првата рата од доспеаниот кредит од 3.5 милиони ден.Во делот на оставените 41 милиони ден. на сметката на ЈП истакна дека од нив 38 милиони ден. биле за обврски кон добавувачите.Петковски како наредна причина истакна дека во 2021 год. за електрична енергија во месев октомври биле платени 16 милиони ден. Истакна дека вкупно остварениот приход изнесува 275.199.351 ден. и бил зголемен за 8 % во споредба со минатата година,а планот бил реализиран со 96%,приходите од продажба изнесувале 243.618.180 ден. кои биле за 10% зголемени во споредба со минатата година,вкупно остварениот расход изнесувал 297.279,890 ден кој е исто така зголмен за 8%,материјалните трошоци бележеле намалување од 5%,а нематеријалните зголемување од 14%.Истакна дека прикажаната загубата се однесува на зголемување на бруто платите од 18% во споредба со 2022 год.,како и за зголемените трошоци за потрошен материјал за 16%.
Претседателката Габриела Илиевска најпрво истакна дека во ЈКП Водовод имало ревизија и ги запраша советниците Дали биле запознаени дека 78% од водата не била наплатена?!Исто така запраша Дали и во другите градови немало светска економска криза каде ги одблокирале сметките?!Потсети на минатото кога и претходни Директори на претпријатието биле кандидати за пратеници,но не биле тема на дебата бидејќи претпријатието било во добра состојба.Исто така упати забелешки за отсуството на Седниците и Комисии од страна на Директорот на ЈКП Водовод.
Зоран Петковски реплицирајќи истакна дека никој не негирал дека ЈКП Водовод било во загуба од 22 милиони ден. туку ги посочил едни од чинителите и факторите.
Бојан Бојкоски се јави за збор и истакна дека ќе дискутира со бројки и факти ,најпрво ги наброј реконструираните 3.3 км водоводна мрежа (30 милиони ден),потоа ги наброј улиците (Зборска,Студенска профил 9 и 8,Милтон Манаки профил 1,Сотир Врбевски профил 2,Драгорска профил 2 и тн.) и истакна дека тоа го сработило ЈКП Водовод.Исто така се осврна и на бројот на вработени каде истакна дека откако било превземено препријатието било намалено за 15 лица,зголемени плати за 30% во изминатите 2 години и намалени непродуктивни и нематеријални трошоци.Во делот на осигурувањето напомена дека во цената на истото при пресметката на вредноста се рачунале и сите оние инвестиции кои што биле направени (административната зграда,променетите пумпи и тн.).По однос на ревизорскиот извештај цитираше- Од вкупните залихи и суровини на материјали кои изнесуваат 1.3 милиони евра,околу 346 илјади евра или 27% биле набавени пред 2018 год. односно од 2018 до2021 год. се набавени материјали и суровини во висина од 1 милион евра и истите до денот на вршената ревизија немаат промени во нивната состојба,односно се купувале материјали и суровини кои не биле никаде користени и поради тоа постои можност повеќето да немаат употребна вредност,односно да се технолошко застарени, најголема вредност отпаѓа на залихата на водомери во висина од 187 илјади евра,односно претходното раководство набавувало суровини и материјали во висина од 1 милион евра,а истите не ги употребувале.Бојкоски смета дека претходно не се дискутирало за ЈКП Водовод од причина што советниците не ги разгледувале извештаите.За одредени суровини и материјали во континуитет се вршело набавка иако почнувајќи од 2018 год. секоја наредна година до денот на ревизија истите не се издавале,а таков случај биле набавени водомери што оваа залиха до крајот на 2022 год. изнесувала 434 илјади евра, односно истата била зголемена за 132%,биле набавувани водомери,а истите не биле поставени и се надева дека со водомерите немале намера да отворат музеј на водомери.
Претседателката Габриела Илиевска реплицирајќи рече,Бојкоски на денешната седница втор пат од говорницата истакнувате дека има сомневање за работата на некој но немате пријавено,Зошто Директорот кој беше од вашите редови не превзел ништо и Дали има некаква постапка?!Исто така во однос на водомерите запраша Дали има пријавено дека ќе се прави Музеј за водомери?!Повторно се осврна на не наплатената вода од 78% и кривичната пријава за злоупотреба на службено возило.
Бојан Бојкоски истакна дека тоа бил официјален документ од Државниот завод за ревизија и истиот извршил ревизија на финансиското и материјалото работењето на ЈП Водовод.Ние како советници немаме право да водиме никаква истрага.
Жаклина Наумовска најпрво во дискусијата се заблагодари на Директорите кои беа присутни на седницата и реплицирајќи истакна дека електричната енергија не е виновна за загубата на ЈП Водовод,бидејќи и СЈУ Рајдер и КЈП Нискоградба трошат електрична енергија па се со позитивна завршна сметка.Наумовска смета дека советнците од редовите на ВМРО ДПМНЕ претходно не сакале да ја изгласаат завршната сметка со цел да не се открие на денешната седница „неспособноста„ на Директорите и како истите незнаат да раководат со ЈП-ја со исклучок на некои директори кои добро менаџираат.Потсети дека ЈП-ја пред две години пред да бидат превземени од новите Директори истите биле со завршни позитивни сметки.Смета дека сите зафати кои ги наброј советникот Бојкоски не се капитална инвестиција туку истите се обврска на ЈП кое треба да ги обави,Наумовска ги наброј сите улици за кои на Локалната Самоуправа им помогнала Владата и Министерството за транспорт и врски.
Бојан Бојкоски реплицираше кон советничката Наумовска и нeгираше дека Владата им помогнала,истакна дека тие пари се на граѓаните со земен заем преку Светска банка.Исто така негираше дека имало субвенции за ЈП Водовод.Бојкоски смета доколку кадрите од редовите на СДСМ биле способни истите повторно би биле на тие функции,а за сегашниот Директор на ЈП Водовод упати пофални зборови и истакна дека тоа се потврдило на јавните анкети. 
Жаклина Наумовска истакна дека тие се горди на своите кадри бидејќи истите направиле многу за градот,Исто така потсети дека претходно како Совет гласале некои пари за кои требало да им се одобрат на ЈП Водовод за некоја завршена ситуација.
Бојан Бојкоски реплицирајќи истакна дека субвенции за ЈП Водовод немало,потсети дека се гласале донација од ЈП Водовод за тампонирање на улиците во Недопирливи заедно со КЈП Нискоградба.
Претседателката Габриела Илиевска се осврна на дискусијата на советникот Бојкоски и делот каде му биле упатени пофални зборови на Директорот на ЈП Водовод,а ЈП било во загуба од 24 милиони ден. и кое немало поддршка за ниту една точка во изминатата година освен донацијата за тампонирање смета дека беспредметно е да се дискутира бидејќи Директорот на ЈП не е присутен.
Борче Корлевски се јави за збор и рече,СДСМ и Коалицијата бара од Градоначалникот на Општина Битола Тони Коњановска одма да назначи нов вд Директор на ЈКП Водовод бидејќи според известителот на ЈКП Водовод на Комисија за финансии им соопштил дека актуелниот вд Директор зел одмор бидејќи ќе учествува во кампања за парламентарни избори.Смета дека е недозволиво ЈП кое е во милионски долгови да остане без првиот човек кој ќе сноси одговорност,бидејќи веќе постоечкиот Директор има постапки во Јавното Обвинителство за неговото работење и за финансискиот извештај кој што е точка на дневен ред.Ги спомна и финансиските сметки за наплата за месец каде граѓаните плаќаат паушални сметки за подоцна истите да се израмнат,Корлевски смета дека сето тоа е незаконско работење.Запраша Зошто машината за паковање на сметки не работи и сметките се доставуваат без заштита на личните податоци за кое смета дека исто така е кривично дело.Се осврна на платите и праша Зошто не им е испатена плата на вработените во ЈП и Дали истата ќе биде покачена согласно законот за минимална плата?!По однос на дискусијата на советникот Бојкоски и делот на репро материјалите Наведе дека сеуште се користеле репро материјали од претходното раководство кое домакинско работело и оставило материјали.Се пожали на ситуацијата од претходно кога граѓаните на Општина Битола биле оставени неколку часа без вода и моменталниот дефект кај Спортската сала.Во делот на возилата праша Кое возило или машина во ЈП Водовод била набавена во 2023 год.?!,каде појасни дека во претходните 3 години биле набавени над 25 возила и машини за потребите на претпријатието.Корлевски смета дека ЈП Водовод по потрошените водомери нема снабдено нови бидејќи истото е во загуба и не е во можност.И на крајот од дискусијата повторно го повика Градоначалникот да назначи нов директор на ЈП Водовод кои совесно би ја работел работата.
Бојан Бојкоски во делот на дефектот кај Спортската сала истакна дека истиот бил саниран,а за дефектот кога некои делови во Општината биле неколку часа без вода појасни дека дефектот бил предизвикан од приватна компанија.Му реплицираше на советникот Корлевски во врска со резерварите и водомерите,а во однос на набавените возила во ЈП Водовод напомена дека истите биле донација.
Борче Корлевски реплицирајќи наведе дека Директорот на ЈП Водовод треба да ги извести граѓаните дека дефектот е саниран,а не да ги известува советникот Бојкоски.Во однос на снабдувањето на репро материјали напомена дека истите во изминатите 3 години и завршните сметки набавките биле за помала сума и смета дека истите не се надополнети соодветно во иднина долку се јави проблем нема од каде да бидат санирани и истите нема да можат да бидат набавени бидејќи ЈП е во загуба.Корлевски смета дека дека на ЈП Водовод му е потребен добар менаџер кој ќе раководи со претпријатието,а од сегашниот директор како СДСМ бараат одговорност.
Жаклина Наумовска го запраша советникот Бојкоски-Дали има записник бидејќи од говорница тврди дека водомерите кои што биле оставени во магацините од претходниот Директор биле неисправни или повторно се шират лажни вести и како наредно прашање постави со светниците Бојкоски и Ѓорѓиевски како вработен во ЈП Водовод Дали ЈП Водовод има обврска на ниво на град да променува по 5000 водомери годишно?!А во однос на донираните возила ја објасни постапката како се движела и истакна дека истите биле од Бирото за регионален развој.
Ѓорѓи Ѓорѓиевски на почетокот на дискусијата рече сметав дека точките за завршните сметки на ЈП ќе бидат повлечени од причина што е предизборен период,но тоа не се направи со цел да се наруши рејтингот на Директорот на ЈП Водовод Пеце Милевски кој е кандидат за пратеник.По однос на барањето на советникот Корлевски кои побара разрешување на Директорот на ЈП Водовод кој бил кандидат,Ѓорѓиевски наведе дека истата ситуација е и во нивната партија со советникот Илиевски кои е Директор,а воедно и кандидат за пратеник,смета дека тоа што не е на годишен одмор,а секојдневно е присутен на партиски настани сметам дека тоа е злоупотреба на службена должност.Околу ревизорскиот извештај истакна дека истиот е јавно достапен и Државниот завод за ревизија има процедура како би се движеле процесите понатаму,а тие како Советници немаат надлежност.Делот околу платата Ѓорѓиевски истакна дека истата се зема двократно месечно и во вториот дел ќе има зголемување согласно законот за минимална плата.Околу загубата Ѓорѓиевски потврди дека истата изнесува околу 21 милион ден.,во изминатите две години ставката за плата се зголемила во висина од 21 милион ден. Исто така наведе дека управната зграда им задала голем проблем во финансиите од 47 милиони ден., проблем со локацијата како и проблемот со камионите кои превезуваат јаглен и граѓаните кои имаат отежнат  пристап.
Претседателката Габриела Илиевска реплицирајќи кон колегата Ѓорѓиевски истакна дека немало договор за повлекување на точките за завршните сметки на ЈП-ја,исто така наведе дека нарушени биле односите откако ветувањата не ги исполниле кои им биле дадени на Советничката група на ПОИНАКУ,за отежнатиот пристап Претседателката истакна дека се отвориле два наплатни центри.И повторно истакна дека Директорот на ЈП Водовод нема да добие поддршка бидејќи истиот не го почитува Советот и се сложи со советникот Корлевски дека треба да има нов назначен Директор на ЈП.
Бојан Бојкоски реплицираше на советничката Наумовска и наведе дека Пелагонискиот регион каде што е вработен не донирал возила,туку имале проект за набавка на голем багер кој требало да го користи Општина Битола,но тогашната Градоначалничка таа донација не ја прифатила и активноста била променета и било дозволено да се купи цистерна за миење на улиците и пиење на питка вода,тогашниот директор на ЈП Водовод таа донација ја прифатил.А за примерот кој го даде советничката Наумовска за тој проект се аплицирало во друга институција. 
Жаклина Наумовска се надоврза на претходниот говор и повторно наведе дека советниците од Советничката група на ВМРО ДПМНЕ со неизгласувањето на завршната сметка на Општината сакале да се скрие овој момент каде нема да се разгледуваат завршните сметки.А во однос на дискусијата на советникот Бојкоски истакна не е битен називот на фирмата,битно е што тогашниот директор бил способен и направил нешто за претпријатието.
Бојан Бојкоски реплицирајќи наведе дека со погрешни информации ги донесуваат граѓаните во заблуда,смета дека опозицијата немале соодветни кадри за да реализираат проекти и запраша Кои проекти ги реализиравте?!Смета дека опозицијата имале план со неискористените водомери да направат музеј на водомери.А по однос на дискусијата на Претседателката запраша Зошто претходно не прашувала за вд Директорот од тогашната позиција.
Претседателката Габриела Илиевска истакна дека и претходно запрашувала зошто има вд Директор кои не е поставен Директор и го упати советникот Бојкоски да ги погледне видео записите од претходно.Смета дека беспредметно го бранат Директорот и ЈП кое е во загуба од 24 милиони ден.Потсети на претходно обелоденетите материјали кои биле заостанати во Општината Битола и сеуште не се искористени,а се вршат јавни набавки.
Жаклина Наумовска потсети на нејзиното поставено прашање,Дали информацијата на советникот Бојкоски е поткрепена со докази дека водомерите не се исправни.А по однос на дискусијата на советникот Ѓорѓиевски за користење на одмор во политичка кампања, Наумовска рече после работно време секој граѓанин може да прави што сака,ние дискутиравме за користење на ресурсите од претпријатието во време на кампања во работно време,смета дека Директорот на ЈП Водовод требаше да присуствува на денешната седница како што присуствуваат  Директорите на другите ЈП-ја,смета дека со неговото отсуство ги потврди нивните дискусии.
Бојан Бојкоски истакна дека информациите кои ги истакнал се од соопштение од Државен завод за ревизија, повторно го цитираше соопштението и според тие информации смета дека тоа не се смета за успешно работење на тогашниот Директор.
Жаклина Наумовска по однос на соопштението кое го прочита советникот Бојкоски се надоврза и истакна дека на се ќе му заврши употребната вредност бидејќи во изминатите две години ништо не било сработено и доколку биле променети водомерите можеби немало да има биде завршена употребливата вредност.
Борче Корлевски му реплицираше на колегата Ѓорѓиевски по неговото излагање и не се сложи со неговите дискусии истакна дека минатата година к-15 не им било исплатено на вработените во ЈП.Смета дека советниците од Советничката група на ВМРО ДПМНЕ треба да поднесат пријава против незаконското работење.
Ѓорѓи Ѓорѓиевски истакна дека од страна на советникот Корлевски биле истакнати небулози и невистини.Во делот на паушалните сметки истакна дека тоа е принцип на секое водоводно ЈП и го објасни процесот како тоа се одвива и не се сложи дека тоа е незаконско работење.Смета дека во изминатите две години откако Локалната Власт била превземена од ВМРО ДПМНЕ не даваат поддршка на Директорите во ЈП со исклучок на еден или два Директори.Потсети на перидот кога советниците опструирале одлуки кои се клучни за во сите ЈП не само за во ЈП Водовод како што бил планот за вработување.Демантираше во делот на К-15 и наведе дека истото во 2023 год. било исплатено во висина од 20 илјади ден. и новогодишен надоместок исплатен по право на колективен договор.И повторно напомена дека загубата во ЈП Водовод  од 20 милиони ден. е еквивалентна на зголемувањето на платата.
Претседателката Габриела Илиевска смета дека Советничката група на ВМРО ДПМНЕ нема право да зборува за закон бидејќи минатата година без присуство на советниците од Советничките група на СДСМ и ПОИНАКУ и прекинот на седницата биле изгласале завршните сметки на ЈП-ја со 11 гласови ЗА и потсети на целокупниот процес.
Борче Корлевски реплицирајќи го запраша Ѓорѓиевски Дали е морално од страна на Директорот на ЈП Водовод да го остави претпријатието во загуба и да користи годишен одмор?!Потсети дека во периодот кога СДСМ била на власт платата била зголемена за 3 пати во ЈП Водовод.
Мирјана Захариевска Ралевска во однос на кривичните пријави кои ги поднесуваат наведе дека истите се поднесуваат од причина што не се почитуваат ни законите ни процедурите и наведе дека ЈП Водовод има долг кон ЈП Стрежево во висина од 6.5 милиони ден.
Петар Николовски рече,неможам да разберам како советниците од Советничката група на ВМРО ДПМНЕ бранат нешто кое не е во ред и кога загуба претставува загуба.Исто така забележав дека вкупните приходи изнесуваат 357 милиони ден. во одлуката на УО,за разлика од мислењето на НО каде истите изнесуваат 275 милиони ден. каде се работи за техничка грешка,но сметам дека највисоко тело во ЈП не смее да дозволи ваква грешка и доколку ЈП има приходи од 257 милиони ден. загубата би изнесувала повеќе од 40 милиони ден.Николовски смета дека загубата на ЈП не се должи од поскапувањето на електричната енергија и како истото кое е во загуба одвојува финансиски средства за спонзорства, новогодишни надоместоци и тн.Упати забелешки за потрошените финансиски средства,а за управната зграда истакна дека истата има вредност повеќе од 3 кратно според она што била на пазарната вредност.И на крајот од дискусијата постави прашање до советникот Бојкоски Дали ЈП Водовод ја исполнува својата обврска за променување на 5000 водомери годишно ниво и Зошто смета дека водомерите кои се набавени се непотребни?!
Завршната сметка за финансиското работење на ЈКП „Водовод” во 2023 год.,беше ставена на гласање и се гласаше со 12 гласови ЗА,16 Против и 1 Советник беше изземен од гласање бидејќи имаше конфликт на интереси.
					9.
Извештајот за работата на ЈКП „Водовод” во 2023 год.,беше ставен на гласање и се гласаше со 11 гласови ЗА,16 Против и 1 Советник беше изземен од гласање бидејќи имаше конфликт на интереси.
Пауза до 16 часот
					10.
Марица Тодоровска рече,претпријатието по наследената загуба од 1.300.000 ден. во 2022 год. оствари приходи од 285 илјади ден.,а изминатата 2023 год. ја заврши со нето добивка од 551 илјади ден. што се должи на домакинско работење.Раководството на претпријатието ги превзело следниве активности кои ја отсликуваат моменталната состојба во истото,стопанисување и одржување на парцелите во зоната е основна дејност во претпријатието и на два јавни огласи се продадени 8 (осум) парцели со површина од 90 илјади м2 на инвеститори кои се во фаза на завршување на комплетната документација во институциите за отпочнување со работа.Раководниот тим бил во преговори за купување од страна на инвеститори на дополнителни 3 парцели со вкупна површина од 30 илјади м2,за пофалба е што оваа Локална Самоуправа и раководството на инвестиционата зона Жабени по водените приговори со најголемиот инвеститор во зоната Кромберг и Шуберт,оваа голема компанија одлучи да направи измена на својот инвестициски план и фабриката која била планирана за изградба во тирс Скопје истата ќе се гради во инвестиционата зона Жабени.Имаме изградба на фотоволтаична електрана за сопствени потреби на ЈП и ова станува реалност со што ќе нема набавка на  електрична енергија од надворешни извори и тоа ќе доведе до намалување на оперативните трошоци на претпријатието,поставени се соларни рефлектори за осветлување на просторот околу прочистителната станица и трошокот за оваа намена е намален за околу 40% и се врши континуирано миење на изградените улици,нивно обележување и тн.Ја спомна и модернизацијата на изградената инфраструктура во зоната во поглед на фекална и атмосферска канализациона мрежа, ободни и преливни канали и патишта.
Завршната сметка за финансиското работење на ЈПСИЗ„Жабени” во 2023 год.,беше ставена на гласање и усвоена со 26 гласови ЗА.
						11.
Извештајот за работата на ЈПСИЗ„Жабени“ во 2023 година.,беше ставен на гласање и усвоен со 26 гласови ЗА.
					12.
Завршната сметка за финансиското работење на ЈП за урбанистичко планирање, проектирање и инженеринг Битола во 2023 год.,беше ставена на гласање и усвоена со 26 гласови ЗА и 2 Против.
					13.
Извештајот за работата на ЈП за урбанистичко планирање, проектирање и инженеринг Битола во 2023 год.,беше ставен на гласање и усвоен со 26 гласови ЗА и 2 Против.
						14.
Иван Чулакоски се јави за збор и се обрати на Директорот на ЈППЈЛП за нацртаните пешачки премини и проблемот со постоечката неквалитетна боја која нема никаков резултат.Предложи да се проба новата пластична маса за која сметаат дека ќе даде подобар резултат отколку претходната.
Завршната сметка за финансиското работење на ЈП за изградба и одржување на јавен простор за паркирање и уредување и организирање на јавен локален превоз на патници во општина Битола во 2023 година,беше ставена на гласање и се гласаше со 13 гласови ЗА,13 Против и 2 Воздржани.
15.
Извештајот за финансиското работење на ЈП за изградба и одржување на јавен простор за паркирање и уредување и организирање на јавен локален превоз напатници во општина Битола во 2023 година,беше ставен на гласање и се гласаше со 13 гласови ЗА,13 Против и 2 Воздржани.
						16.
Претседателката Габриела Илиевска по однос на финансиското работење и завршната сметка на КИЦ рече,на КИЦ во 2023 год.  од Општина Битола му биле префрлени околу 9 милиони ден. и дополнителни околу 4 милиони ден. за електрична енергија.Сметам дека ЈОУ КИЦ има уште една сметка каде што има самофинансирачки дел,меѓутоа на Комиијата за финансии добив контрадикторни одговри дека за проекти немаат добиено финансиски средства,меѓутоа кога се разгледувала програмата за култура на Општина Битола ни соопштија дека одредени средства се префрлени,па според овие причини бидејќи нема транспарентно работење како Советничка група на ПОИНАКУ нема да дадеме поддршка за извештајот и завршната сметка на КИЦ.
Завршната сметка за финансиското работење на ЈОУ Културен и информативен центар Битола за 2023 год.,беше ставена на гласање и се гласаше со 13 гласови ЗА и 14 Против.
						17.
Извештајот за финансиското работење и остварување на годишната програма за работата на ЈОУ Културен и информативен центар Битола за 2023 год.,беше ставен на гласање и се гласаше со 13 гласови ЗА и 14 Против.
						18.
Завршната сметка за финансиското работење на Меѓуопштинското јавно претперијатие ПЕЛАЛИНК Битола за 2023 год.,беше ставена на гласање и усвоена со 26 гласови ЗА и 2 Воздржани.
						


19.
Извештајот за финансиското работење и остварување на годишната програма за работата на Меѓуопштинското јавно претпријатие ПЕЛАЛИНК Битола за 2023 год.,беше ставен на гласање и усвоен со 26 гласови ЗА и 2 Воздржани.
						20.
Марица Тодоровска рече,Комисијата за јавни дејности по разгледување на материјалот по точкитe 21,23,28,30,31,32,33 и 35 од дневниот ред,по дискусиите Комисијата по точките 21 и 31 гласале со 2 гласови ЗА и 2 Воздржани,по точката 23 гласале со 4 гласови ЗА,по точките 30 гласале со 2 гласови ЗА,1 Воздржан и 1 Против,по точките 28,32,33 и 35 гласале со 3 гласови ЗА и 1 Воздржан.
Завршната сметка за финансиското работење на Зоолошката градина – Битола во 2023 год.,беше ставена на гласање и се гласаше со 13 гласови ЗА,2 Против и 13 Воздржани.
						21.
Извештајот за работата на Зоолошката градина – Битола во 2023 година,беше ставен на гласање и се гласаше со 13 гласови ЗА,2 Против и 13 Воздржани.
						22.
Завршната сметка за финансиското работење на Старски дом „Сју Рајдер“ –Битола во 2023 година,беше ставена на гласање и усвоена со 28 гласови ЗА.
						23.
Извештајот за работата на Старски дом „Сју Рајдер“ – Битола во 2023 година, беше ставен на гласање и усвоен со 28 гласови ЗА.
						24.
Бојан Бојкоски рече,Комисијата за јавни и комунални дејности по разгледување на материјалот по точките 24,25,26 и 27 од дневниот ред,по дискусиите Комисијата по истите гласале со 2 гласови ЗА и 3 Воздржани.
Претседателката Габриела Илиевска рече,иако овој Совет изгласа веќе 3 пати Ребаланс она што е прикажано во извештајот не се совпаѓа со она што е преоритет на граѓаните.Во поглед на овие програми во изминатата година можеме да го погледнеме погрешениот кружен тек и склучуваните анекси бидејќи состојбата на терен не се совпаѓала со состојбата која била предвидена по проект и се носеле одлуки онаму каде што се сакало да се реагира,па во контекст на истото ја спомна и населбата Недопирливи која ја преименува во Недопраени.
Бојан Бојкоски по однос на точките кои се на дневен ред и кои ги разгледуваме можам да соопштам со гордост дека се она кое сме го изгласале како Совет е со реализација од над 70% на сите програми и доколку не сте се сложувале со реализацијата и сметате дека имало грешни проекти тоа требаше да го направите на минатата седница и да не дадете поддршка,бидејќи овие годишни извештаи се составен дел на завршната сметка на Општина Битола.Се осврна на грешките при изведбиде кои биле направени од страна на економските оператори рече,тие ситуации нема да бидат платени и за прв пат откако функционира Локалната Самоуправа секоја грешка која што ја прави компанијата е на трошок на истата.Бојкоски се наврати на ул.Партизанска од веро до Брусничка Населба каде смета дека критикувањето од страна на Претседателката Илиевска во тој период требало да биде бараат вина од економскиот оператор кој погрешно ја направил улицата.
Претседателката Габриела Илиевска потсети на минатото каде заедно со советникот Чулакоски имале поставено табла на ул.Партизанска.Исто така пушти видео запис од Комисијата каде советникот Адемоски запрашува Дали ќе има корекции на кружниот тек кај Ветеринарната станица и Дали за истиот ќе биде потпишан анекс на договор?!Истакна дека Општината за анекс на договорот платила околу 2 милиони ден. и запраша Дали постои договор каде не е склучен анекс на договор?!И на крајот од репликата запраша Како имаат реализација од 70% кога имаат блокиран Совет?!
Бојан Бојкоски во репликата рече,на 10.01.2021 год. уште тогаш сметав дека реконструкцијата на ул.Партизанска не е исправна,а по однос на поставените табли истакна дека тоа било превземено од други.
Претседателката Габриела Илиевска во репликата истакна дека по реагирањето на советникот Бојкоски никој не превзел иницијатива по тоа прашање.По однос на ул.Партизанска запраша Што било превземено од 2021год.  до денес?!
Бојан Бојкоски реплицирајќи истакна дека во тој период не бил член во Советот,туку член била Претседателката Илиевска која требала да реагира.
Иван Чулакоски се јави за збор и истакна дека не е битно кој прв покренал иницијатива за да биде направена улицата,бидејќи истата сеуште не е направена, нема сообраќајно решение и запраша Зошто како заменик Градоначалник не побарал ревизија над работењето?!Предложи доколку се сложни заеднички да побараат истата да биде направена бидејќи смета дека тоа е најдобар начин да биде решена таа ситуација.
Бојан Бојкоски околу излагањето на советникот Чулакоски ја појасни постапката како требало да изгледа целосната слика на улицата Партизанска.
Иван Чулакоски реплицирајќи наведе дека СДСМ тогаш имале мнозинство во Советот и тие ја реконструираат ул.Партизанска.
Жаклина Наумовска најпрво истакна дека поради економските оператори ул.Климент Охридски не направена.Потоа запраша Што направиле тие во изминатите 2 и пол години за ул.Партизанска,Наумовска истакна дека проблемот е др. и доколку сметаат дека истото не е исправно сега кога се на власт имаат можност истото да го корегираат и исправат.
Борче Корлевски потсети на ветувањата од 2021 год. кога власта беше превземена од советничката група на ВМРО ДПМНЕ кога како втор најголем преоритет била наведена изградба и реконструкција на улици,интервенции и улична инфраструктура.Запраша Дали граѓаните се задоволни од одржување на патната инфраструктура што живеат во Нова Битола или од Централното градско подрачје?!Наброј неколку од улиците кои биле реконструирани,но не биле квалитетно сработени за што упати забелешки.Исто така се осврна на ставката од Буџетот за 2023 год. каде биле предвидени за надзор на изведбата околу 250 илјади ден.,а биле реализирани 260 илјади ден.,а никој не сноси одговорност за неквалитетната изработка.
Иван Чулакоски го праша советникот Бојкоски Дали за завршен проект на ул.Булевар 1ви Мај го сметаат срушениот ѕид  и пропаднатиот тротоар од реката Драгор?!
Извештајот за реализација на Програмата за одржување на комунални објекти, инсталации, локална патна мрежа и улиците во Општина Битола за 2023 година,беше ставен на гласање и се гласаше со 13 гласови ЗА и 16 Против.
						25.
Извештајот за реализација на Програмата за користење и одржување на улично осветлување во Општина Битола за 2023 година,беше ставен на гласање и се гласаше со 13 гласови ЗА и 16 Против.
						26.
Извештајот за реализација на Програмата за уредување на градежното земјиште за 2023 година,беше ставен на гласање и се гласаше со 13 гласови ЗА и 16 Против.
						27.
Извештајот за реализација на Програмата за организирање и функционирање на зимската служба на подрачјето на Општина Битола за сезона 2023/2024 година,беше ставен на гласање и усвоен со 24 гласови ЗА,2 Против и 3 Воздржани.
						28.
Извештајот за работата на Локалниот економско социјален совет на Општина Битола за периодот 2023-2024 година,беше ставен на гласање и усвоен со 24 гласови ЗА и 5 Воздржани.
						29.
Марта Ѓоргиевска рече,Комисијата за еднакви можности по разгледување на материјалот по точка 29 од дневниот ред, по дискусиите Комисијата по истата гласале со 2 гласови ЗА и 2 Воздржани.
Годишниот извештај за реализација на Програмата за еднавки можности за 2023 година,беше ставен на гласање и усвоен со 24 гласови ЗА и 5 Воздржани.
						30.
Годишниот извештај за реализација на Програмата за култура во Општина Битола за 2023 година,беше ставен на гласање и се гласаше со 13 гласови ЗА и 16 Против.
Пауза 10 минути
						31.
Годишниот извештај за реализација на Програмата за образование во Општина Битола за 2023 година,беше ставен на гласање и усвоен со 15 гласови ЗА и 13 Против.
						32.
Годишниот извештај за реализација на Програмата за социјална заштита во Општина Битола за 2023 година,беше ставен на гласање и се гласаше со 14 гласови ЗА и 14 Воздржани.
						33.
Годишниот извештај на Локалниот совет за волонтерство на Општина Битола за 2023 година,беше ставен на гласање и се гласаше со 13 гласови ЗА и 15 Против.
						34.
Зоран Петковски рече,Комисијата за млади,спорт и рекреација по разгледувањето на материјалот по точката 33 од дневниот ред,Комисијата по истата гласаше со 3 гласови ЗА и 2 Воздржани.
Петар Николовски упати забелешки кон Локалната Самоуправа бидејќи во изминатите две години ништо конкретно и капитално не било направено за спортот и младите.Запраша Зошто не била свикана Комисија за мандатни прашања,избор и именувања не бил формиран Иницијативниот одбор за свикување на Локално собрание на млади.Исто така запраша Зошто немало посебна програма на Локалниот младински совет ниту пак годишен извештај за тоа што сработиле и врз база на што биле доделени 100 илјади ден.?!Го спомна и младинскиот центар за кои биле одвоени околу 900 илјади ден. и запраша Која е функционалноста на истиот и што направил во изминатата 2023 година за младиот човек,освен тековните трошоци за плати?!Николовски се осврна и на изработената Стратегијата за млади односно акциски план за 2023 год. и наброј дел од работите кои не биле остварени (обука за членовите на Комисијата за спорт и млади,координативни состаноци со советниците од сите политички опции,обука за инклузивно буџетирање за млади согласно обврската која што ја поседувале,вклучување на Локалниот младински совет во креирањето на буџетот и тн.),ја спомна промоцијата за еразмус плус програмата во соработка со националната агенција за образовни програми и мобилност и истата ја поздрави како работа реализирана од акцискиот план.Николовски апелираше во 2024 год. да бидат преоритет младите,а не да бидат прикажани само на хартија.Потсети и на неколкуте иницијативи од нивна страна како СДММ  и упати забелешки за неисплатената еднократна финансиска поддршка што била изгласана за поддршка на социјално ранливи студенти кои биле запишани на прв циклус студии на УКЛО. Николовски се осврна и на изработената Стратегијата за млади односно акциски план за 2023 год. и наброј дел од работите кои не биле остварени,но како реализиран проект ја спомна еразмус размената.
Борче Корлевски во однос на програмата за спорт и млади на почетокот најпрвин упати забелешки за потрошените финансиски средства кои не биле планирани и запраша Дали во 2023 год. имало само една капитална инвестиција во делот на спортот?!Исто така потсети на мултифункционалниот спортски комплекс кои беше ветен но сеуште не реализиран,спортската сала во Долно Оризари и спортски игралишта во руралните средини кои биле ветувани од сегашната Локална Самоуправа.Корлевски смета дека ссето ова е лошо менаџирање од страна на позицијата бидејќи од целокупната сума која била потрошена во спортот најголем дел бил за професионалниот спорт.Во дискусијата се осврна и на изградбата на Копанки и поделените „парагони“ од страна на колешката Ѓоргиевска каде било нагласено дека доколку не биде изгласан Ребалансот во 2023 год. немало да биде изграден Копанки.Се осврна и на доделените средства кон спортските здруженијата каде смета дека неправилно била формирана Комисија за евалуација и поделени средства и запраша Дали истите донесле подобар резултат?!Исто така дискутирајќи упати забелешки до Градоначалникот на Општината Битола кои сеуште не најде решение за спортот гимнастика кои нема постојано место за одржување на истиот.Корлевски истакна дека тие како Советничка група на СДСМ нема да дадат поддршка за ваквото трошење а финансиски средства каде нема капитални инвестиции и информации  каде биле потрошени истите.
Анета Ѓоргиевска упати забелешки за долгите дискусии на  советникот Корлевски, реплицирајќи се осврна на неговото излагање и делот со парагонот и истакна дека со неговото изгласување на завршната сметка се согласил со сите работи.Ѓоргиевска запраша Зошто советникот Корлевски не дал поддршка за програмата за социјална заштита кога токму од таа програма финансиски средства во висина од 60 илјади ден. годишно биле доделени на Регионалниот ресурсен центар за слепи лица.Предложи да се обрне внимание следната година кога ќе се доделуваат финансиските средства на здруженијата дали во  истите се работи или служат за приватни забави.Смета дека треба да се прави ревизија во сите здрженија,потсети на одржаната Комисија за јавни дејности каде советникот Корлевски не присуствувал и не дале никаков извештај и образложение каде биле потрошени доделените финансиски средства.
Борче Корлевски реплицирајќи наведе дека тој не фигурира во ниту едно здружение и нема обврска да дава извештај.Истакна дека регионалниот ресурсен центар имал свои претседател и во него биле Општините Битола,Ресен,Демир Хисар,Могила и Новаци.Исто така наведе дека било доделено на уште три здруженија и смета дека е недозволиво Претседател на Совет за социјална заштита која моментално е советничката Ѓоргиевска да не е запознаена дека во моментот се одржува проект од Општина Битола и УНДП со лица со попречености.
Претседателката Габриела Илиевска на почетокот од дискусијата потсети на нивното барањето изградбата на Копанки,напомена дека во Буџетот кои не бил поддржан од нивната Советничка група биле предвидени само 1 милион ден за изградба на истиот и смета дека биле предвидени мал број на финансиски средства бидејќи истиот е проект предложен од ПОИНАКУ.
Борче Корлевски истакна дека Советничката група на СДСМ гласале за реконструкција на Планинарскиот Дом Копанки но воедно и укажувале на проблемот дека се работело за приватен субјект и неможи Општина Битола да вложува финансиски средства во приватен објект. 
Бојан Бојкоски во однос на годишниот извештајот за реализација на Програмата за спорт истакна дека сериозни финансиски средства биле издвоени од Општина Битола и истата издвојува најголем дел на финансиски средства за спорт од сите општини.Во делот на Копанки потсети на првичните разговори каде им било соопштено дека истиот ќе чини околу 100 илјади евра за реконструкција,но подоцна истиот да стигни во висина од 500 илјади евра.Потсети на доставениот извештај од ПСК Пелистер каде им било наведено каде се потрошени финансиските средства и смета дека истите се единствено здружение кое доставуваат ваков документ.Се сложи со Претседателката на Советот Илиевска дека финансиските средства во висина од 1 милион ден. се мали финансиски средства за да се види напредна фаза во Планинарскиот Дом Копанки.И на крајот од дискусијата предложи во периодот кои што следува да се состанат со ПСК Пелистер и да ги дознаат нивните планови за во иднина и колку финансиски средства им се потребни.
Иван Чулакоски се согласи со советникот Бојкоски бидејќи и тој бил инволвиран околу начинот на изнаоѓање на патот по кој да се реновира Планинарскиот Дом Копанки,но потсети на првиот состанок со ПСК Пелистер каде истакнале дека истите имаат готов проект  и останатиот дел кои требало да биди изграден би изнесувал околу 160 илјади Евра,исто така потсети и на нивното ветување за бесплатно ноќевање на ученици од основно и средно образование од Општина Битола.Се согласи дека треба да се состанат со ПСК Пелистер и на заеднички состанок да биде решен проблемот и изграден Копанки.
Гаврил Трајковски реплицирајќи кон колегата Чулакоски и Бојкоски потсети на неговите претходни дискусии каде истакнал дека со изградбата на Копанки граѓаните на Општина Битола нема да имаат никакви бенифиции туку само Општина Битола како институцијата. Исто така потсети на договорот на ПСК Пелистер каде било наведено дека доколку здружението одлучи да згасне истото нема да биде во сопственост на Општина Битола,туку ќе остане на здружение од иста дејност.И на крајот од дискусијата се осврна на правилникот за доделување на финансиски средства во областа на спортот,потсети на правилникот кој бил поднесен од нивната Советничка група каде истакна дека на наредна седница истиот ќе го предложи како точка на дневен ред.
Претседателката Габриела Илиевска смета дека додека се одржи состанок со ПСК Пелистер ќе заврши градежната сезона и нема да биде реализиран проектот со Копанки.
Годишниот извештај за реализација на Програмата за активности во областа на спортот и младите во Општина Битола за 2023 година,беше ставен на гласање и се гласаше со 13 гласови ЗА,5 Против и 10 Воздржани.
						35.
Извештајот за активностите на Општинскиот совет за превенција на детско престапништво за 2023 година,беше ставен на гласање и усвоен со 22 гласови ЗА и 6 Воздржани.
						


36.
Марта Ѓоргиевска рече,Комисијата за заштита на човековата средина по разгледување на материјалот по точка 36 од дневниот ред,по дискусиите Комисијата по истата гласале со 2 гласови ЗА,1 Воздржан и 1 Против.
Претседателката Габриела Илиевска рече,морам да земам збор кога се зборува за животна средина наназад низ годините често сум зборувала на оваа тема,на Комисијата за животна средина добиле информации дека во најголемиот дел одделението потребното го сработиле,меѓутоа кога стигнале до реализација може да се види дека истата не е остварена.Се осврна на делот со видео надзорот кој што бил еден од проектите за кои се залагале како Советничка група но истиот сеуште не бил реализиран од одделението за економски развој,исто така се осврна и на зелениот катастар каде добиле информација од Директорот на ЈП Комуналец колку дрвја биле посадени,па го спомна и проектот кој го нарекле Go Green дека и тој не е реализиран,но немале информација дали тие дрвја кои биле посадени се влезени во зелениот катастар.Па според тоа Илиевска не гледа дека некој се залага по однос на животната средина па од тие причини истакна дека како Советничка група на ПОИНАКУ нема да дадат поддршка по оваа точка.
Борче Корлевски упати забелешка во делот на субвенционирањето на клима уредите за што смета дека за истите неправилно биле доделени финансиските средства.
Извештајот за реализација на Програмата за животната средина на подрачјето на Општина Битола за 2023 година,беше ставен на гласање и се гласаше со 13 гласови ЗА и 15 Против.
						37.
Ѓорѓи Ѓорѓиевски рече,Комисијата за урбанизам и заштита на животната средина по разгледување на материјалот по точката 37 од дневниот ред,по дискусиите Комисијата по истата гласале со 2 гласови ЗА и 1 Воздржан.
Анастасија Трајковска рече,иако во овој Извештај очекував дека ќе имаме некој донесен урбанистички проект кој ќе биде во интерес на Битола тоа не се случи,меѓутоа факт е дека минатата година одобриле отпочнување на детални планови,оние кои биле за селата под пелистерските,детални планови кои се однесуваат на старото градско јадро на Битола иако за волја на вистината ниту еден од нив не е започнат со изготвување.Трајковска истакна дека по однос на оваа програма ќе даде поддршка од причина што јавно и транспарентно работење на Комисијата за урбанизам која одржува редовно еднаш седмично работни состаноции која максимално се труди да ги придвижи во поглед на урбанистичкото планирање.И на крајот појасни Зошто се потребни нови планови-бидејќи истите се стари преку 30 години и одамна ги имаат поминато своите плански периоди,не одговараат повеќе на реалните потреби на Општина Битола,предложи сите заедно партиципативно инклузивно да ги придвижат работите,упати забелешки за донесениот Детален план (1) за Ниже Поле,напомена дека некој општини носат преку 20 Детални планови годишно.Во рамките на проектот Баир за инклузивност и партиципативноста е отпочнат генералниот план и отпочнати 3 детални планови кои ги плаќа фондацијата Козле и оттаму произлегол прирачник за инклузивно урбанистичко планирање кои го подели на советниците.
Претседателката Габриела Илиевска се јави за збор и рече пред неколку седници имавме точка за Програма за еднакви можности и како 10 годишен член на таа Комисија и 7 години Претседател на истата не го дадов мојот глас.Истакна дека Советот дал поддршка по однос на овој проект но упати забелешка за тоа што ниту советниците,ниту како Претседател биле поканети на некој од нивните настани.Упати забелешки за тоа што никаде во извештајот за урбанистички планови не бил спомнат ГУП-от,истакна дека од оправдани причини не присуствувала на Комисијата,меѓутоа смета дека како советници треба да бидат известувани и доколку добие истите се многу доцна.Нагласи дека дел од активности каде предвреме се договараат термини се одбираат термини кога се одржуваат седници,комисии или пак не сум присутна во градот.Исто така нагласи дека последниот пат кога имало партиципативно тело за ГУП-от како член на тоа тело не им била доставена покана.
Анастасија Трајковска реплицирајќи истакна дека за проектот Баир биле организирани неколку работилници кои биле за студиите за ГУП-от и смета дека голем дел од советниците присуствувале на истите,а во врска со извештајот и зошто ГУП-от го нема во истиот истакна дека ГУП-от бил нарачан од одделението за Локален развој,а не одделението за донесување на урбанистички планови,го спомна одржаниот последен настан кој бил за завршната конференција наведе дека од непознати причини советниците не биле поканети,присуствувал Градоначалникот,а таа присуствувала како национален урбан експерт од проектот Баир.Околу партиципативното тело претставник од Советот на Општина Битола е претседателот на Комисијата за урбанизам Ѓорѓи Ѓорѓиевски и тој е единствен член од Советот. 
Претседателката Габриела Илиевска реплицирајќи истакна дека присуствувала на некои од настаните но не била известена од Општина Битола,туку од други учесници во самиот процес,што не треба да биде така бидејќи самите состаноци ги договара Општина Битола.
Извештајот за реализација на Програма за финансирање на изработка на урбанистички планови на подрачјето на  Општина Битола за 2023 година,беше ставен на гласање и усвоен со 22 гласови ЗА и 5 Воздржани.
						38.
Лидија Павловска рече,Комисијата за економски развој по разгледување на материјалот по точките 38 и 39 од дневниот ред,по дискусиите Комисијата по истите гласале со 2 гласови ЗА и 1 Воздржан.
Извештајот за реализација на Програмата за економски развој на Општина Битола за 2023 година,беше ставен на гласање и се гласаше со 13 гласови ЗА,2 Против и 13 Воздржани.
						39.
Иван Чулакоски на почеткот од дискусијата се осврна на акцијата за чистење на стазата Копанки организирана од советничката група на ПОИНАКУ помеѓу Локалните избори и ветувањата на Градоначалникот дека ќе се погрижи за развојот на туризмот во Битола за Претседателот на ВМРО ДПМНЕ во предизборниот тек да презентира изградба на жичара од Скопје до средно Водно,а пред неколку месеци по предлог на советникот Чулакоски едногласно изгласана одлука за изградба на гондола.Упати забелешки за необјавувањето на страната на Општина Битола и нереализираната одлука која смета дека ќе придонесе многу во развојот на туризмот,па предложи да се пренесе до членството и да се превземат некакви мерки.
Претседателката Габриела Илиевска упати забелешки до Градоначалникот за необјавените одлуки во Службениот гласник кои ги изгласува Советот.Истакна дека во неколку наврати било прикажано дека одлуката со гондолата е предмет на потсмев и тоа го потврдиле со тоа што истата не била нигде спомната.Па од таа причина Советничката група на ПОИНАКУ нема да добие поддршка за овој извештај бидејќи за наредна година во извештајот била ставена само зимската приказна,а не и Гондолата.
Иван Чулакоски потсети на барањето на советникот Бојкоски за измена на Претседателот на Комисија за туризам,па запраша Дали може да се направи ургенција кај Градоначалникот да се потпиши таа одлука и да започне со работа таа Комисија.Потсети на одвоените 300 илјади ден. за изработка на студија за развој на летен и зимски туризам и запраша Кој треба да ја изработи студијата?!Истакна дека единствена реализација од Програмата за туризам е изработката на дрвени куќарки и штандови за издавање кај Офицерски дом.Промоции на активности за Националниот Парк Пелистер и средствата кои биле доделени како кофинансирање во проектот за Пелистер,истиот е стопиран и парите од ЕУ се повлечени и Националниот Парк Пелистер во моментов нема право да продолжи со работа на авантуристичкиот парк.
Бојан Бојкоски смета дека советникот Чулакоски секој свој мандат си има свои теми (во првиот мандат-чистиот воздух,во вториот мандат-камионите на Директорот на ЈП Комуналец и во третиот мандат-физибилити студија и Гондола на Пелистер).Бојкоски во репликата истакна дека физибилити студијата за зимско-летен рекреативен центар на Пелистер е направена во 2015 година, истата е презентирана и се наоѓа во ЈП Стрежево.
Анастасија Трајковска истакна дека студиите имаат акциони планови,цели,задачи, реализација и доколку таа студија не е достапна и не се работи според неа се смета како истата да не постои.
Иван Чулакоски се сложи со советникот Бојкоски дека зборувал за загадениот воздух бидејќи тој бил причина за смртта на неговите родители,го спомна проектот Go Green за кои смета дека би бил од големо значење како и планините Пелистер и Копанки бидејќи смета дека и тие би придонеле во развојот на Градот.
Претседателката Габриела Илиевска упати замерки за несериозноста на советникот Бојкоски.
Бојан Бојкоски му реплицираше на Претседателката Илиевска.
Борче Корлевски се јави за збор и се осврна на ветувањето за ревитализација и доизградба на рекреативниот центар Тумбе Кафе-Смолево и комплексот,каде биле доделени финансиски средства и од Министерството за Локална Самоуправа но тој проект сеуште не бил реализиран кој би ја збогатил туристичката понуда на Битола,исто така ги спомна и историските локалитети.Запраша дали се направени нови работи во делот на туризмот на Општина Битола?!И на крајот од дискусијата истакна дека може да се дефинира дека не бил реализиран проектот Смолево-Тумбе кафе,не е реконстурирана вело патеката ниту пак патната инфраструктура спрема Националниот Парк Пелистер.
Извештајот за реализација на Програмата за туризам на Општина Битола за 2023 година,беше ставен на гласање и се гласаше со 13 гласови ЗА и 14 Против.
						40.
Ѓорѓи Ѓорѓиевски рече,Комисијата за статут и пропис по разгледување на материјалот по точките 40,41,42,43 и 44 од дневниот ред,по дискусиите Комисијата по точките 40,41,42 и 43 гласаше со 3 гласови ЗА,а точката 44 не била разгледана бидејќи истата требало да се прочита на самата седница и да ја гласаат советниците.
Решението за давање согласност на Статутарната одлука за измени и дополнување на Статутот на ООУ„Коле Канински” Битола бр.01-147/1 од 23.12.2019 година,беше ставено на гласање и се гласаше со 27 гласови ЗА и 1 Советник изземен бидејќи имаше конфликт на интереси.
						

41.
Решението за давање согласност на Статутарната одлука за дополнување на основен Статут на ООУ„Стив Наумов” Битола,беше ставено на гласање и усвоено со 28 гласови ЗА.
						42.
Иван Чулакоски истакна дека не е запознаен со законот и правилникот за поставување на плакати и постери,меѓутоа упати замерки дека во предизборната кампања и недозволени места ќе имаат поставени постери.
Одлуката за утврдување и обележување  места за истакнување изборни плакати за избор на претседател на Република Северна Македонија и пратеници во Собранието на Република Северна Македонија,беше ставена на гласање и  усвоена со 28 гласови ЗА.
						43.
Одлуката за начинот на користење на просториите во домовите на урбаните и месните заедници, за организирање предизборни собири од страна на организаторот на изборната кампања од подрачјето на Општината Битола,беше ставена на гласање и усвоена со 28 гласови ЗА.
	Пауза 5 минути
						44.
Декларацијата за одржување на чесни, слободни и демократски претседателски и парламентарни избори во Република Северна Македонија,беше ставена на гласање и усвоена со 28 гласови ЗА.


































Седницата заврши во 19,40 часот.
Седницата се снимаше на аудио касети и по нив се водат забелешки.
Седницата ја обработи Наталија Најдовска,самостоен референт за седници.















Бр.09-33/2                                                                          ПРЕТСЕДАТЕЛ
08.04.2024год.                                                   на Советот на Општина Битола
 Б и т о л а                                                                       Габриела Илиевска            

